Στις 7 Ιουλίου του 2017, ο Τάσος Θεοφίλου αθωωνόταν από το Τριμελές Εφετείο Κακουργημάτων, μετά από πέντε χρόνια φυλάκισης, για την πολύκροτη υπόθεση της ληστείας στην Πάρο τον Αύγουστο του 2012. Η πρώτη εξωφρενική καταδίκη που είχε επιβληθεί από την έδρα του Πρωτόδικου δικαστηρίου του είχε επιβάλλει ποινή φυλάκισης 25 ετών, μια καταδίκη που βασίστηκε σε ένα δείγμα DNA και στις προσωπικές του σχέσεις και η οποία ευτυχώς κατέπεσε στο Εφετείο της δίκης «ξεπλένοντας» την αδικία που είχε υποστεί ο ίδιος. Κι όμως, σήμερα, ενώ έχει χάσει πέντε χρόνια από τη ζωή του πίσω από τα κάγκελα των ελληνικών φυλακών, κινδυνεύει να δικαστεί ξανά.

Χθες, ο Τάσος Θεοφίλου κλήθηκε και πάλι από τον Αντιεισαγγελέα του Αρείου Πάγου, Ιωάννη Αγγελή, για να του δηλώσει πως θα ασκήσει αναίρεση της αθωωτικής του απόφασης ενώπιον του δικαστηρίου του Αρείου Πάγου, σύμφωνα με τη διάταξη του άρθρου 505 παρ. 2 ΚΠΔ., ζητώντας να ακυρωθεί η απόφαση του Ά Πενταμελούς Εφετείου Αθηνών που τον απάλλαξε από όλες τις κατηγορίες έτσι ώστε να παραπεμφθεί και να δικαστεί από άλλους δικαστές. Όπως επισημαίνει και ο ίδιος ο Θεοφίλου, «Ο εισαγγελέας Ιωάννης Αγγελής προήχθη πέρσι σε Αντιεισαγγελέας του Αρείου Πάγου και μέχρι τότε ήταν Εποπτεύων Εισαγγελέας της Αντιτρομοκρατικής».

Η υπόθεση του Τάσου Θεοφίλου

Στις 10 Αυγούστου 2012, έγινε αιματηρή ένοπλη ληστεία σε υποκατάστημα τράπεζας στην Πάρο που είχε ως αποτέλεσμα τη δολοφονία ενός 53χρονου οδηγού ταξί. Στις 18 Αυγούστου συνελήφθη στον Κεραμεικό ο 29 χρονος τότε Θεοφίλου. Κατηγορήθηκε για τη ληστεία, την ανθρωποκτονία και επιπρόσθετα για συμμετοχή στην οργάνωση «Συνομωσία Πυρήνων της Φωτιάς». Τον Νοέμβριο του 2013 ξεκίνησε η δίκη του Θεοφίλου σε πρώτο βαθμό.

Η σύλληψή του στηρίχθηκε, σύμφωνα με τα όσα κατέθεσαν στελέχη της Αντιτρομοκρατικής Υπηρεσίας, σ' ένα ανώνυμο τηλεφώνημα που δέχτηκαν από κάποιον άγνωστο, ο οποίος τους είπε ότι δράστης της ληστείας της Πάρου είναι ένας «Τάσος» από τη Θεσσαλονίκη. Τα στελέχη της υπηρεσίας δεν μπόρεσαν ποτέ να δώσουν περισσότερες πληροφορίες για την ύπαρξη ή την αξιοπιστία του τηλεφωνήματος στην ακροαματική διαδικασία, αφού ισχυρίστηκαν ότι το γραφείο της Αντιτρομοκρατικής δεν ηχογραφεί τις κλήσεις που δέχεται, ούτε διαθέτει σύστημα αναγνώρισης κλήσεων που διαθέτουν όλα τα απλά οικιακά τηλέφωνα. Ο ίδιος ο Θεοφίλου υποστηρίζει ότι στην Πάρο έχει πάει μια φορά στη ζωή του, έναν χρόνο πριν το γεγονός και δεν διανυκτέρευσε καν. Κατά τη διάρκεια της διαδικασίας κατέθεσαν 19 μάρτυρες κατηγορίας μεταξύ των οποίων αξιωματούχοι της Αστυνομίας, αυτόπτες μάρτυρες, εργαζόμενοι στην τράπεζα. Απολύτως κανένας δεν αναγνώρισε το Θεοφίλου ως δράστη της ληστείας και της δολοφονίας, ούτε πιστοποίησε την παρουσία του γενικότερα στο νησί εκείνες τις μέρες. Μάλιστα ένας από τους άνδρες της Αντιτρομοκρατικής που κατέθεσαν είπε στο τέλος: «Μπορεί να μην είναι, ως ένα μέρος δε γνωρίζω αν είναι αλήθεια. Μπορεί να μην ήταν ο άνθρωπος στη ληστεία».

Δεν είναι η πρώτη φορά που οι Αρχές αντιμετωπίζουν υποθέσεις χωρίς τη δέουσα υπευθυνότητα. Το DNA, σαν ενοχοποιητικό στοιχείο στην ποινική δίκη, δεν μπορεί να σταθεί από μόνο του, ειδικά όταν έχει καταγγελθεί πως αποσπάστηκε με τη βία, όπως στην περίπτωση του Τάσου Θεοφίλου. Είναι μια νομική αξιολόγηση και το ότι αυτή η νομική αξιολόγηση δεν φροντίζει να στηρίξει τις πολυετείς ποινές που επιβάλλει σε νέους ανθρώπους και με άλλα στοιχεία είναι ένα από τις πιο επικίνδυνες τακτικές για μια ευνομούμενη Πολιτεία.

Ο ίδιος τονίζει πως «Όσο κι αν η "Αντιτρομοκρατική" και ο κύκλος των χειραγωγούμενων από αυτήν εισαγγελέων, φαίνεται να έχουν αποκτήσει μια σχεδόν εμμονική προσήλωση στο πρόσωπό μου, η υπόθεσή μου παραμένει μια υπόθεση που δεν είναι καθόλου προσωπική. Είναι πολιτική και αφορά την κατασταλτική διαχείριση του αναρχικού χώρου, του ευρύτερου ανταγωνιστικού κινήματος και συνολικά της τάξης μας. Είναι πολιτική καθώς ανέδειξε κοινωνικά και έθεσε στη δημόσια κριτική όλες τις αιχμές της καταστολής, με πιο βασικές τον τρομονόμο, τη μεταφυσική χρήση του dna και την ποινικοποίηση προσωπικών και πολιτικών σχέσεων. Είναι πολιτική γιατί ανέδειξε τη δύναμη και την κοινωνική επιρροή του κινήματος. Γιατί απέδειξε ότι η "Αντιτρομοκρατική" και οι χειραγωγούμενοι από αυτή δικαστικοί κύκλοι, παρότι ανεξέλεγκτοι, δεν είναι παντοδύναμοι. Και αυτό πρέπει να αποδειχτεί για μία ακόμα φορά στις 11 Μάη».

VICE Video: Ο Βέβηλος Μιλάει για Πρώτη Φορά Αποκλειστικά στο VICE

Παρακολουθήστε όλα τα βίντεo του VICE, μέσω της νέας σελίδας VICE Video Greece στο Facebook.

Ο Θεοφίλου, η Ηριάννα και ο Περικλής

Στις 11 Μαΐου θα εξεταστεί η αίτηση αναίρεσης που ζητήθηκε από τον Αντιεισαγγελέα Ιωάννη Αγγελή στην ολομέλεια του Αρείου Πάγου, ενώ αν γίνει δεκτή αυτό θα σημαίνει πως ο Τάσος Θεοφίλου, ο οποίος έχει ήδη χάσει πέντε χρόνια από τη ζωή του σε μια υπόθεση φιάσκο, θα επιστρέψει και πάλι στη φυλακή και πως το κατηγορητήριο θα περιλαμβάνει τις αρχικές κατηγορίες. Το οξύμωρο της υπόθεσης είναι πως μια ημέρα πριν την εξέταση της αίτησης αναίρεσης, στις 10 Μαΐου δηλαδή, είναι η επόμενη δικάσιμος για την υπόθεση της Ηριάννας και του Περικλή, μιας υπόθεσης που επίσης στηρίχθηκε και ξεκίνησε με τα ίδια επιχειρήματα από την Αντιτρομοκρατική, δηλαδή ένα δείγμα DNA και φιλικές και προσωπικές σχέσεις.

Ο Τάσος Θεοφίλου διέκοψε τη ζωή του για πέντε ολόκληρα χρόνια όταν κατηγορήθηκε και καταδικάστηκε, καταφανώς αδίκως, για τον μισό Ποινικό Κώδικα. Η Ηριάννα και ο Περικλής βρίσκονται ήδη δέκα μήνες στη φυλακή, κινδυνεύουν με 13 χρόνια φυλάκισης ο καθένας τους, επίσης με ένα βούλευμα που το μοναδικό που έχει να τους προσάψει είναι οι προσωπικές τους σχέσεις και ένα αμφιλεγόμενο δείγμα γενετικού υλικού. Προφανώς απουσιάζει το βασικό: πως για την καταδίκη ενός ανθρώπου, είναι αναγκαία η πλήρης βεβαιότητα του Δικαστηρίου για την ενοχή του.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE